Miss Universe Philippines 2022

Ang Miss Universe Philippines 2022 ay ang ikatlong edisyon ng Miss Universe Philippines pageant, na ginanap sa Mall of Asia Arena sa Pasay, Kalakhang Manila, Pilipinas noong 30 Abril 2022.
Pagkatapos ng kompetisyon, kinoronahan ni Beatrice Gomez ng Lungsod ng Cebu si Celeste Cortesi ng Pasay bilang Miss Universe Philippines 2022. Siya ay kumatawan sa Pilipinas sa Miss Universe 2022 na ginanap sa New Orleans, Louisiana, Estados Unidos noong 14 Enero 2023 kung saan siya ay hindi nakapasok sa semi-finals. Kinoronahan bilang Miss Universe Philippines Tourism 2022 si Michelle Dee ng Makati, at kinoronahan bilang Miss Universe Philippines Charity 2022 si Pauline Amelinckx ng Bohol, habang nagtapos bilang 1st runner-up si Annabelle McDonnell ng Misamis Oriental, at nagtapos bilang second runner-up si Katrina Llegado ng Taguig.
Noong 8 Nobyembre 2022, iniluklok si Annabelle McDonnell ng Misamis Oriental bilang Miss Charm Philippines 2023 sa ilalim ng organisasyong EmpirePH. Siya ay kumatawan sa Pilipinas sa Miss Charm 2023 na ginanap sa Lungsod ng Ho Chi Minh, Biyetnam noong 17 Pebrero 2023 kung saan siya ay nagtapos bilang first runner-up.
Mga kandidata mula sa tatlumpu't-isang lungsod at lalawigan ang lumahok sa kompetisyong ito. Pinangunahan nina Miss Universe 2015 Pia Wurtzbach, Miss Universe 2016 Iris Mittenaere, at Miss Universe 2017 Demi-Leigh Tebow ang kompetisyon. Nagtanghal sina Bamboo, Sam Concepcion, Yheen & Yuki, Ez Mil, Francisco Martin, Morissette, JM Bales, at Arthur Nery sa edisyong ito.
Noong 3 Enero 2022, inanunsyo ng Miss Universe Philippines Organization na magaganap ang kompetisyon sa 30 Abril 2022. Noong 17 Marso, kinumpirma ng organisasyon na magaganap ang kompetisyon sa Mall of Asia Arena sa Bay City, Pasay, Kalakhang Manila.
Inilunsad ng organisasyon noong 31 Enero 2022 ang paghahanap nito para sa susunod na kakatawan sa Pilipinas sa Miss Universe. Nakatakda sana itong ganapin hanggang 15 Pebrero 2022, ngunit nausog ito sa 22 Pebrero 2022.
Inanunsyo ng Miss Universe Philippines Organization noong 28 Pebrero ang limampung kandidatang dadaan sa iba't-ibang mga online challenge upang mapabiling sa listahan ng tatlumpu't-dalawang opisyal na kandidata. Ang mga hurado at ang publiko ang tutukoy sa kung sino ang mga magwawagi sa bawat hamon. Nagsimula ang mga online challenge noong 11 Marso 2022, at nagtapos noong 5 Abril 2022. Sa kasagsagan ng mga online challenge, bumitiw sina Myrell Martinez ng Lungsod ng Dabaw at Seychelle Jaochico ng Mariveles, Bataan dahil sa mga personal na dahilan.
Bagama't kabilang na sa tatlumpu't-dalawang opisyal na kandidata, bumitiw sa kompetisyon si Shawntel Michole Cruz ng Benguet matapos nito magkaroon ng dengue.
Noong 26 Marso 2022, inanunsyo ng Kumu ang dalawang nagwagi para sa Livestream Challenge at Follower Sprint Challenge nito. Ang nagwagi sa Follower Sprint ay magkakaroon ng kanyang sariling Kumu dressing room sa paunang kompetisyon, at ang nagwagi sa Livestream challenge ay magkakaroon ng kanyang sariling make-up artist sa paunang kompetisyon, at ang magiging pangalawang opisyal na kandidata para sa edisyong ito.
Noong 6 Abril 2022, inanunsyo ng organisasyon ang tatlumpu't-dalawang opisyal na kandidata para sa edisyong ito, na siyang pinangunahan ni Nico Locco. Isang kandidata ang napili bilang Kumunity's Choice at direktang napabilang sa listahan ng mga opisyal na kandidata, at isang kandidata ang napabilang sa mga opisyal na kandidata matapos magwagi sa Livestream Challenge.
§- Nanalo ng Lazada Fan Vote
Noong 20 Abril 2022, inanunsyo ng Miss Universe Philippines Organization na kukuhanin ang national costume competition sa Vigan, Ilocos Sur. Orihinal na nakaiskedyul na i-livestream sa TikTok noong 25 Abril 2022, inilipat ito sa 26 Abril, dahil sa mga teknikal na dahilan. Para sa national costume competition ng edisyong ito, napagdesisyunan ng organisasyon na 30% ng bawat kasuotan ng mga kandidata ay gawa sa Pilipinong tela o paghahabi.
Tatlumpu't-dalawang kandidata ang lumahok para sa titulo.